Bilag

Kommissorium for Madsby Rådet

Baggrund

Fredericia Byråd har i 2017 vedtaget en helhedsplan for Madsby Parken. Planen har til formål at skabe større sammenhæng mellem aktører og interessenter i parken samt at udvikle og forløse dens potentiale som Europas bedste familiepark. Der er ikke afsat midler til implementering af planen endnu, men Kultur- og Idrætsudvalget har besluttet at nedsætte et rådgivende organ, Madsby Rådet, der skal være banebryder og igangsætter af tiltag, der kan føre til planens realisering.

Formål

Madsby Rådet skal arbejde for øget videndeling, kommunikation og samarbejde mellem Madsby Parkens interessenter og brugere. Rådet skal arbejde for flere fælles løsninger vedrørende markedsføring, begivenheder mv.

Madsby Rådet skal arbejde for langsigtede strategier vedr. parkens udvikling, herunder finansiering heraf.

Madsby Rådet skal konkretisere og prioritere helhedsplanens dele.

Kompetencer og sammensætning

Madsby Rådet nedsættes med virkning fra 1. januar 2018 i en tre-årig periode. Det sammensættes således:

3 repræsentanter for de selvstændigt erhvervsdrivende i Madsby Parken, udpeges af deres midte.

1 repræsentant for parkens brugere og foreninger, udpeges af SIF

1 repræsentant for FICUR, udpeges af FICUR

2 repræsentanter for Fredericia Kommune.

Rådet kan indkalde ad-hoc-videnspersoner.

Formandsposten kan ikke beklædes af en repræsentant for Fredericia Kommune.

Madsby Rådets medlemmer er først og fremmest repræsentanter for deres respektive områder, det vil sige, at man taler på vegne af flere. Rådets medlemmer har således til opgave at sikre en bred dialog med et rummeligt og inviterende perspektiv.

Madsby Rådet er nedsat af Kultur- og Idrætsudvalget, som rådet via formanden jævnligt informerer om sit arbejde. Rådet har foretræde en gang årligt i foråret for Kultur- og Idrætsudvalget. Rådet er administrativt forankret i Kultur & Idræt, som stiller sekretariatsbistand til rådighed. Eventuelle udgifter i forbindelse med rådets arbejde finansieres efter aftale af Kultur- og Idrætsudvalgets midler.

Rådets opgaver

Madsby Rådet skal formulere konkrete mål og opgaver, der medvirker til helhedsplanens virkeliggørelse og kendskabet hertil. Rådet ses gerne som initiativtager til arrangementer, der sætter fokus på parkens udviklingsmuligheder og som kan medvirke til et bredt ejerskab af Madsby Parken.

Rådet mødes tre til fire gange årligt og udformer selv sin forretningsorden.

Rådet skal inden den 1. maj 2018 have formuleret sine konkrete primære opgaver, herunder udformet arbejdsplan for den tre-årige funktionsperiode, og have afstemt forventningerne til opgaveløsningen med formandskabet i Kultur- og Idrætsudvalget.

Kultur- og Idrætsudvalget, november 2017